### NN 15/2023 (10.2.2023.), Odluka o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta

Hrvatska narodna banka

283

Na temelju članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O ODREĐIVANJU I OBJAVI PRODAJNIH CIJENA PRIGODNIH ZLATNIH I SREBRNIH KOVANICA, NUMIZMATIČKIH KOVANICA I
 NUMIZMATIČKIH KOMPLETA

Članak 1.

(1) Ovom Odlukom uređuju se određivanje i objava prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta koje se primjenjuju pri neposrednoj prodaji od Hrvatske narodne banke te određivanje prodajnih cijena prigodnih zlatnih i srebrnih kovanica, numizmatičkih kovanica, numizmatičkih kompleta koje se primjenjuju pri neposrednoj prodaji od ovlaštenog prodavatelja.

(2) U smislu ove Odluke pojedini pojmovi imaju sljedeće značenje, i to:

1) »prigodne zlatne i srebrne kovanice« obuhvaćaju zlatne i srebrne kovanice kune koje je prije 1. siječnja 2023. izdala Hrvatska narodna banka u povodu obilježavanja određenog događaja ili baštine pojedinačno i u kompletu

2) »numizmatičke kovanice« kako je utvrđeno člankom 1. točkom 3. Uredbe (EU) br. 651/2012 Europskog parlamenta i Vijeća od 4. srpnja 2012. o izdavanju eurokovanica (SL L 201, 27. 7. 2012.; u nastavku teksta: Uredba br. 651/2012)

3) »numizmatički komplet« je komplet sastavljen od dvije ili više numizmatičke kovanice odnosno komplet kovanica kune i/ili komplet koji se sastoji od prigodne zlatne i srebrne kovanice

4) »ovlašteni prodavatelj« je pravna osoba koja na svojim prodajnim mjestima prodaje pojedino izdanje prigodnih zlatnih i srebrnih kovanica, numizmatičkih kovanica i numizmatičkih kompleta, a koji je kao takav određen odlukama Hrvatske narodne banke.

Članak 2.

(1) Prodajne cijene prigodnih zlatnih i srebrnih kovanica, numizmatičkih kovanica i numizmatičkih kompleta koje se primjenjuju pri neposrednoj prodaji od Hrvatske narodne banke određuju se cjenikom Hrvatske narodne banke (u nastavku teksta: Cjenik) koji donosi guverner Hrvatske narodne banke.

(2) Ovlašteni prodavatelj prodaje prigodne zlatne i srebrne kovanice, numizmatičke kovanice i numizmatičke komplete po prodajnoj cijeni koju samostalno odredi pod uvjetima određenima odlukom Hrvatske narodne banke donesenom u vezi s tim izdanjem.

(3) U slučaju iz stavka 2. ovog članka ovlašteni prodavatelj dužan je određivati prodajnu cijenu izdanja prigodnih zlatnih kovanica i numizmatičkih kovanica izrađenih u zlatu, a koje su utvrđene u Službenom listu Europske unije kao investicijsko zlato u Republici Hrvatskoj, tako da ispunjava uvjete utvrđene zakonom kojim se uređuje porez na dodanu vrijednost za investicijsko zlato.

(4) Prodajna cijena određena Cjenikom ne primjenjuje se pri prodaji prigodnih zlatnih i srebrnih kovanica, numizmatičkih kovanica i numizmatičkih kompleta na prodajnim mjestima ovlaštenih prodavatelja ni pri prodaji koja se odvija na sekundarnom tržištu.

(5) Iznimno od stavaka 2. do 4. ovog članka, ako je odlukom Hrvatske narodne banke utvrđeno da će izdanje prodavati i Hrvatska narodna banka i ovlašteni prodavatelj, na prodaju navedenog izdanja na prodajnim mjestima ovlaštenog prodavatelja primjenjuje se prodajna cijena iz Cjenika.

Članak 3.

(1) Cjenik sadržava sljedeće podatke:

1) o izdanim prigodnim zlatnim i srebrnim kovanicama, numizmatičkim kovanicama i numizmatičkim kompletima Hrvatske narodne banke prema njihovu pojedinačnom izdanju

2) naznaku smatraju li se izdane prigodne zlatne kovanice i numizmatičke kovanice izrađene u zlatu investicijskim zlatom prema zakonu kojim se uređuje porez na dodanu vrijednost i

3) prodajnu cijenu koja se primjenjuje pri neposrednoj prodaji od Hrvatske narodne banke.

(2) Podaci iz stavka 1. podstavka 1. ovog članka najmanje obuhvaćaju podatke koji su raspoloživi u skladu s odgovarajućom odlukom Hrvatske narodne banke o izdavanju prigodnih zlatnih i srebrnih kovanica, numizmatičkih kovanica i numizmatičkih kompleta, i to:

1) nazivu izdanja

2) godini izdanja

3) apoenu

4) masi

5) promjeru

6) kovini i

7) čistoći kovine.

(3) Prodajna cijena iz stavka 1. podstavka 3. ovog članka iskazuje se u Cjeniku kao:

1) cijena bez iskazanog PDV-a

2) iznos PDV-a (ako je primjenjivo) i

3) cijena uključujući PDV (ako je primjenjivo).

Članak 4.

(1) Hrvatska narodna banka objavit će Cjenik na svojoj internetskoj stranici i na svojem prodajnom mjestu.

(2) Cijene iskazane u Cjeniku primjenjuju se od sljedećeg dana od dana objave Cjenika prema stavku 1. ovog članka.

Članak 5.

(1) Stupanjem na snagu ove Odluke prestaje važiti Odluka o određivanju i objavi prodajnih cijena prigodnoga zlatnoga i srebrnoga kovanog novca i numizmatičkih kompleta (»Narodne novine«, br. 114/2020.).

(2) Guverner Hrvatske narodne banke donijet će Cjenik iz članka 2. stavka 1. ove Odluke najkasnije u roku od mjesec dana od dana stupanja na snagu ove Odluke.

(3) Cjenik donesen na temelju Odluke o određivanju i objavi prodajnih cijena prigodnoga zlatnoga i srebrnoga kovanog novca i numizmatičkih kompleta (»Narodne novine«, br. 114/2020.) ostaje na snazi do donošenja novog Cjenika iz stavka 2. ovog članka.

Članak 6.

Ova Odluka objavit će se u »Narodnim novinama«, a stupa na snagu osmoga dana od dana objave.

O. br. 41-091/02-23/BV
 Zagreb, 1. veljače 2023.

Guverner
 Hrvatske narodne banke
 Boris Vujčić, v. r.